יובל אברהם

יובל אברהם (נולד ב-1995) הוא עיתונאי חוקר, מתרגם ישראלי ובמאי קולנוע שביים את הסרט הישראלי-פלסטיני התיעודי "אין ארץ אחרת" שזכה בפרס אוסקר לסרט התיעודי הטוב ביותר לשנת 2024.

ביוגרפיה
אברהם נולד למשפחה ישראלית בבאר שבע. הוריו ממוצא יהודי מזרחי ואשכנזי. סבו התימני היהודי היה דובר ערבית שוטפת. אחת מסבתותיו נולדה במחנה ריכוז איטלקי בלוב, ואחד מסביו איבד את רוב משפחתו בשואה. בגיל 19 התגייס לצה"ל והוצב בחיל המודיעין, אך בפועל לא שירת בחיל מסיבות פוליטיות ואישיות. לאחר הצבא עשה עבודה התנדבותית עם ילדים ישראלים ופלסטינים בבתי ספר במשך שנתיים.

אברהם למד ערבית ונפגש עם פלסטינים ביהודה ושומרון. באירוע אחד שהשפיע עליו – שהה עם משפחות בזמן שבתיהן נהרסו על ידי צה"ל. הוא עבד בחינוך דו-לשוני ולימד ערבית.

בשנת 2019 הקים יחד עם העיתונאי אחמד אלנאעוק את "Across the Wall" – פלטפורמה שבה מתורגמים לעברית סיפורים של פלסטינים במטרה להציג לקהל הישראלי פן אנושי של צעירים מהרצועה, בניסיון לאתגר את האופן שבו פלסטינים מעזה מיוצגים לרוב בתקשורת הישראלית. דף האינטרנט קיבל למעלה ממיליון מבקרים בשנת 2021. הפרויקט הופסק בנובמבר 2023, במהלך מלחמת חרבות ברזל לאחר שצה״ל הפגיז את ביתו של אלנאעוק והרג 23 מבני משפחתו.

נכון לשנת 2025, אברהם עובד כעיתונאי וכתב חוקר בכלי התקשורת העצמאיים "+972 מגזין" ו"שיחה מקומית", שעליהם אמר כי הם "המקומות היחידים" שבהם הוא יכול "לנסות לנצל את הפריבילגיה שלי כדי לחשוף את מנגנוני הדיכוי בארצנו, בין אם זה על ידי תיעוד הריסת בית של משפחה פלסטינית בירושלים או דיבור עם פליטים בג'נין". הוא גם עבד עבור הטלוויזיה החברתית, פרסם מאמרים גם בעיתונים וכתבי עת כמו The Guardian ו-The Nation, והופיע ברשתות הטלוויזיה Democracy Now ו־CNN.

במהלך מלחמת חרבות ברזל פרסם אברהם תחקירים ב"שיחה מקומית" בשיתוף מגזין +972 ועיתון The Guardian שחשפו שימוש רחב של צה"ל במערכות בינה מלאכותית לייצור ותקיפה של עשרות אלפי מטרות צבאיות עם ביקורת אנושית מינימלית ויצירת מערכת מודל שפה בערבית של יחידת 8200 למעקב אחרי האכולוסיה הפלסטינית שאומנה על בסיס מיליוני שיחות של פלסטינים בשטחים. מספר תחקירים של אברהם עם שיחה מקומית ו-The Gaurdian במהלך 2025 חשפו שמערכות הבינה מלאכותית פותחו עם כלי מודל השפה של OpenAI יחד עם שירותי הענן של מיקרוסופט אז'ור, ושעל שירותי הענן עליהם מאחסנת יחידה 8200 מידע הנאסף משיחות טלפון של פלסטינים בשטחים בסדר גודל של "מיליון שיחות בשעה". התחקירים הביאו באוגוסט 2025 לפתיחת חקירה פנימית של מיקרוסופט על הטענות. בספטמבר 2025 הודיעה מיקרוסופט כי מצא ראיות לנכונות התחקיר וחסמה חלק משרותיה בפני הצבא.

 אין ארץ אחרת 
ממוזער| יובל אברהם ובאסל עדרא עם פרס ה"ברלינאלה" שלהם
אברהם ביים, צילם והשתתף בסרט התיעודי "אין ארץ אחרת" עם באסל עדרא לצד חמדאן בלאל ורחל שור. הסרט מתאר את ניסיונותיו ארוכי השנים של עדרא להתנגד לאלימות ולנסיונותיהם של מתנחלים ישראלים לעקור אותו מביתו במסאפר יטא. הסרט נוצר בעבודה משותפת, במשך יותר מחמש שנים, והיוצרים השתמשו גם בסרטונים ביתיים שנוצרו על ידי משפחתו של עדרא. הסרט מתאר את עדרא מתיידד עם אברהם ומציג את הניגוד בין חייו של עדרא תחת כיבוש עם חיי החופש של אברהם. הסרט יצא לאקרנים בפברואר 2024 וזכה לשבחי המבקרים בפסטיבל הסרטים הבינלאומי ה-74 בברלין, שם זכה בשני פרסים: פרס הקהל של פנורמה לסרט התיעודי הטוב ביותר ופרס הסרט התיעודי של ברלין.

בנאום קבלת הפרס שלו קרא אברהם להפסקת אש בעזה ולסיום "מצב האפרטהייד ואי השוויון" בינו לבין עדרא בגדה המערבית הכבושה. הנאום גרר האשמות באנטישמיות, הסתה לאיומי מוות נגד אברהם והתאספות של המון ימני ליד בית משפחתו בישראל. אברהם הצהיר ברשתות החברתיות: "השימוש לרעה המחריד במילה הזו... להשתיק ישראלים כמוני שתומכים בהפסקת אש... מרוקן את המילה אנטישמיות ממשמעות ובכך מסכן יהודים בכל העולם". הוועדה להגנה על עיתונאים (CPJ) קראה לרשויות להגן על אברהם ומשפחתו. בראיון לתוכנית סוכן תרבות בכאן 11 אמר אברהם כי קשה לו ביותר שאמו שילמה מחיר על נאומו כאשר המון הגיע לביתו לחפש אותו, וגרם לה לעזוב, והוסיף כי קיבל את הביקורת של מי שנזפו בו על שלא הזכיר בנאומו את החטופים הישראלים המוחזקים בעזה, ואמר כי בדיעבד – היה מזכיר את החטופים, אלא שלא ציפה לזכות ושהנאום היה קצר ולא מתוכנן.

ב-3 במרץ 2025, זכה הסרט בפרס אוסקר בקטגוריית "הסרט התיעודי הטוב ביותר" לשנת 2025. כחלק מנאום הזכייה, אמר אברהם כי "כישראלים ופלסטינים, יחד, הקול שלנו חזק יותר. אנחנו רואים אחד את השני, ההרס של עזה ואנשיה חייב להסתיים והחטופים הישראלים המוחזקים ברצועה חייבים להשתחרר. כשאני רואה את באסל, אני רואה את אחי, אך אנו לא שווים. אנו חיים במשטר בו לי יש זכויות, ובאסל חי תחת משטר צבאי ללא זכויות. יש דרך אחרת. פתרון מדיני, ללא עליונות, עם זכויות פוליטיות לשני העמים. אנחנו שלובים זה בזה". הזכייה של הסרט והנאום שנשא אברהם גררו גינויים בישראל, ושר התרבות והספורט, מיקי זוהר קרא למנהלי הסינמטקים ולמוסדות התרבות הנתמכים על ידי משרדו להחרים את הסרט.

 קישורים חיצוניים 

 מאמרי יובל אברהם, באתר שיחה מקומית

 הערות שוליים 

קטגוריה:במאי סרטים תיעודיים ישראלים
קטגוריה:מורים לשפות
קטגוריה:מתרגמים מערבית לעברית
קטגוריה:סרבנים ישראלים
קטגוריה:באר שבע: אישים
קטגוריה:ישראלים זוכי פרס אוסקר
קטגוריה:ישראלים שנולדו ב-1995